03/04/2020 | Administración LocalMunicipal
Cabanas
Aprobación definitiva Regulamento de Participación Veciñal

CABANAS Aprobación definitiva Regulamento de Participación Veciñal do Concello de Cabanas ANUNCIO Na sesión ordinaria do Pleno da Corporación, celebrada en data 29 de xaneiro de 2020, procedeuse á aprobación inicial do Regulamento de Participación Veciñal do Concello de Cabanas. Sometido a información pública, no Boletín Oficial da Provincia da Coruña nº 28, de data 11 de febreiro de 2020, sede electrónica e Taboleiro de Edictos do Concello de Cabanas, polo prazo de trinta días hábiles sen terse presentado alegacións á mesma, elévase automaticamente a definitivo o acordo inicial, publicándose integramente o texto do Regulamento no Boletín Oficial da Provincia da Coruña, no cumprimento do establecido nos artigos 49 e 70 da Lei 7/1985, de 2 de abril, Reguladora das Bases de Réxime Local. Contra a aprobación definitiva poderá interpoñerse recurso contencioso-administrativo nos termos establecidos na Lei 29/1998, de 13 de xullo, Reguladora da Xurisdición Contencioso-Administrativa. “REGULAMENTO DE PARTICIPACIÓN VECIÑAL DO CONCELLO DE CABANAS. PRESENTACIÓN O Concello de Cabanas considera que a participación da veciñanza na vida municipal ten que ser continua, e non pode quedar reducida unicamente aos procesos electorais que se celebran cada catro anos. Por iso debe ser unha das prioridades da Administración Local, co fin de manter o funcionamento democrático e transparente das institucións ao tempo que se facilitan as máximas cotas de integración da veciñanza a es súas asociacións nas decisións municipais. Con este Regulamento de Participación Veciñal, o Concello de Cabanas pretende establecer as diferentes vías de participación da veciñanza na vida municipal, tanto de maneira individual como colectiva, dentro das posibilidades que ofrece a lexislación vixente. Nace coa vontade de ser un Regulamento aberto a melloras futuras, de acordo coas necesidades que poidan xurdir da súa aplicación práctica. O Regulamento establece o procedemento polo cal a veciñanza ou as entidades de Cabanas poden participar, informándose ou opinando, sobre diferentes aspectos da vida municipal do noso concello. Así mesmo, contempla a creación da Asemblea Veciñal e o Consello de Participación Veciñal, como órganos de participación local. É compromiso do Concello de Cabanas que este Regulamento de Participación Veciñal sexa o primeiro paso para avanzar na participación veciñal e garantir a promoción da iniciativa social e do asociacionismo, eliminando os condicionantes que dificultaron a participación efectiva da poboación no pasado. DISPOSICIÓNS XERAIS Artigo 1. O presente Regulamento de Participación Veciñal ten pro obxecto establecer as formas, os medios e os procedementos de información e participación da veciñanza e entidades ás que se refire o artigo 72 da Lei 7/1985, de 2 de abril, Reguladora das Bases de Réxime Local, na xestión municipal. Artigo 2. A aplicación do presente Regulamento de Participación Veciñal pretende acadar os seguintes obxectivos: - Facer efectivos os dereitos veciñais recollidos na Lei Reguladora das Bases de Réxime Local. - Promover a iniciativa e participación da veciñanza de Cabanas e as súas entidades na xestión municipal. - Fomentar o asociacionismo no concello e a relación entre as diferentes parroquias que o compoñen. CAPÍTULO I. DO REXISTRO MUNICIPAL DE ENTIDADES (RME) Artigo 3. Poderán inscribirse no Rexistro Municipal de Entidades (RME) todas aquelas entidades legalmente constituídas, de funcionamento democrático e sen ánimo de lucro, cuxo marco territorial sexa o Concello de Cabanas e que teñan como obxecto fundamental a defensa, o fomento e a mellora dos intereses xerais ou sectoriais da veciñanza de Cabanas. Artigo 4. A inscrición no RME será requirimento imprescindíbel para o pleno exercicio dos dereitos recoñecidos ás entidades no presente Regulamento de Participación Veciñal. Artigo 5. O rexistro estará ao cargo da Secretaría do Concello, e os seus datos serán públicos. As solicitudes de inscrición presentaranse polas entidades interesadas no Rexistro do Concello, presentando a seguinte documentación. - Acta fundacional. - Estatutos. - Número de inscrición no Rexistro Xeral de Asociacións e noutros rexistros públicos. - CIF. - Domicilio social. - Datos de identificación das persoas que ocupan cargos directivos. - Presuposto e memoria de actividades do ano en curso. - Certificado do número de persoas asociadas. Artigo 6. No prazo de 15 días desde a solicitude da inscrición, salvo que este se interrompa pola necesidade de aportar documentación non achegada inicialmente, o Concello notificará á entidade o seu número de inscrición e, desde ese momento, considerarase dada de alta a todos os efectos. Artigo 7. As entidades inscritas no Rexistro Municipal de Entidades están obrigadas a manter os seus datos actualizados, notificando no prazo dun mes aquelas modificacións que se produzan. O orzamento, o balance económico do ano anterior e o programa anual de actividades comunicarase durante o mes de xaneiro de cada ano. Artigo 8. O incumprimento das obrigas contempladas nos artigos anteriores poderá dar lugar á baixa da entidade no RME, coa correspondente perda de dereitos. Artigo 9. As entidades inscritas no Rexistro Municipal de Entidades poden solicitar a súa baixa deste, presentando a correspondente solicitude no Rexistro municipal. CAPÍTULO II. DEREITOS DAS ENTIDADES REXISTRADAS Artigo 10. Sen prexuízo do dereito xeral de acceso á información municipal recoñecido a toda a veciñanza, as entidades inscritas no Rexistro Municipal de Entidades gozarán, previa solicitude, dos seguintes dereitos: - Recibir por correo electrónico as convocatorias, ordes do día e actas dos plenos da corporación municipal. - Empregar as instalacións de propiedade municipal para a realización das actividades propias das entidade, coas limitacións que impoñan a coincidencia do uso por parte de varias delas ou do propio concello. - As entidades inscritas no RME poderán solicitar do Concello a compensación das cantidades que lles sexan liquidadas en concepto de pago de tributos municipais. Artigo 11. Os orzamentos municipais incluirán unha partida dedicada especialmente ao financiamento do movemento asociativo e das actividades inscritas no RME. Nas bases de execución dos propostos, así como nas bases de concesión de subvencións, especificaranse os criterios de distribución de axudas ás entidades. CAPÍTULO III. DA INFORMACIÓN MUNICIPAL Artigo 12. Existirá un Libro de Queixas e Reclamacións a disposición de toda a veciñanza no Rexistro Xeral do Concello. Artigo 13. A Concellaría de Participación Veciñal será a encargada de: - Facilitar información relativa ao funcionamento do Concello, actuacións municipais e dereitos da veciñanza. - Coordinar toda a actividade relacionada coa información á veciñanza e, en especial, o seguimento das iniciativas, queixas e reclamacións presentadas pola veciñanza ou as entidades, que serán contestadas no prazo máximo dun mes. Artigo 14. Informarase a toda a veciñanza das actividades, convocatorias de axudas, becas e ofertas de emprego a través de soportes dixitais e impresos. CAPÍTULO IV. DA INICIATIVA POPULAR Artigo 15. Toda persoa ou entidade ten dereito a presentar iniciativas e propostas de actuación municipal, convenientemente xustificadas, que serán atendidas polo goberno municipal. Artigo 16. Cando as solicitudes vaian avaladas por máis do 5% das persoas inscritas no censo electoral, mediante sinaturas identificadas e DNI, e así o requiran os seus promotores, serán obrigatoriamente discutidas polo pleno municipal. CAPÍTULO V. DA CONSULTA CIDADÁ Artigo 17. O Concello de Cabanas, de acordo co Artigo 71 da Lei 7/1985, de 2 de abril, Reguladora das Bases de Réxime Local, poderá someter a consulta popular os asuntos da competencia propia que sexan especialmente relevantes para os intereses da veciñanza, agás aqueles relativos á Facenda Local. CAPÍTULO VI. DA PARTICIPACIÓN NOS ÓRGANOS MUNICIPAIS Artigo 18. As sesións plenarias da corporación municipal son públicas, non así as sesións das comisións informativas. De forma eventual poderán participar nas comisións informativas, con voz pero sen voto, as persoas cuxa presenza se estime necesaria para o tratamento de determinados temas, podendo ser requiridas a instancia do propio Concello ou asistir por solicitude propia, sempre e cando sexa admitida a súa participación pola persoa que ostente a Alcaldía ou a que presida a comisión. Artigo 19. As entidades inscritas no Rexistro Municipal de Entidades poderán manifestar a súa opinión a través dun representante nos plenos municipais, sempre e cando o soliciten por escrito con 24 horas de antelación. Artigo 20. A veciñanza poderá expresar o seu punto de vista sobre asuntos da vida municipal nunha quenda que se abrirá ao final de cada pleno moderada pola persoa que ostente a Alcaldía ou, no seu defecto, pola persoa con delegación en participación veciñal. Para garantir o correcto cumprimento deste punto, a persoa interesada haberá de entregar por Rexistro a súa solicitude de participación, así como as preguntas das que espera resposta, con polo menos 24 horas de antelación. De acordo coa lexislación vixente, as propostas que se formulen dentro deste mecanismo en ningún caso poderán ser obxecto de votación por parte do pleno. Artigo 21. De se incluír na orde do día do pleno algunha iniciativa promovida por algunha entidade ou grupo de persoas, ofreceráselles a posibilidade de nomear unha persoa representante para realizar a súa exposición no pleno, sendo despois debatida polos representantes dos grupos políticos. CAPÍTULO VII. DAS ASEMBLEAS VECIÑAIS Artigo 22. A Asemblea Veciñal é o órgano de participación directa de carácter informativo e consultivo respecto da actuación municipal, e nela poderanse tratar temas de interese local. Artigo 23. A Asemblea Veciñal poderá ser municipal ou parroquial. Será convocada pola persoa que ostente a Alcaldía ou, no seu defecto, pola persoa con delegación en participación veciñal por iniciativa propia; por acordo da maioría do pleno ou por solicitude asinada, con nome e DNI, por un mínimo do 20% das persoas inscritas no censo electoral do concello ou da parroquia correspondente. Artigo 24. Cando a Asemblea Veciñal sexa constituída por solicitude asinada con nome e DNI por un mínimo do 20% das persoas inscritas no censo electoral do concello ou da parroquia correspondente, considerarse validamente constituída cando no local consignado para a convocatoria, coa presenza de a lo menos dous membros do goberno, e baixo a presidencia dun deles, estean presentes un número de persoas equivalente ao 20% do censo electoral do Concello ou da parroquia correspondente. Cando a Asemblea sexa convocada pola persoa que ostente a Alcaldía ou, no seu defecto, pola persoa con delegación en participación veciñal, considerase constituída sexa cal sexa o número de persoas presentes. Artigo 25. A Asemblea Veciñal adoptará os seus acordos por maioría simple, acordos que serán comunicados pola persoa que ostente a Alcaldía ou, no seu defecto, pola persoa con delegación en participación veciñal na primeira sesión ordinaria do pleno que se leve a cabo. CAPÍTULO VIII. DO CONSELLO DE PARTICIPACIÓN VECIÑAL Artigo 26. O Consello de Participación Veciñal (CPV) é un órgano de participación, información, seguimento, control e proposta da xestión municipal, referida aos distintos sectores de actuación nos que o Concello de Cabanas ten competencia. Crearase por acordo plenario, e a súa organización, composición e ámbito de actuación serán establecidos no correspondente acordo plenario. Artigo 27. O Consello de Participación Veciñal estará integrado polos seguintes membros - O membro da corporación con delegación en participación veciñal, que exercerá a presidencia. - O membro da corporación con delegación en asociacionismo - Un membro de cada grupo político con representación no Concello. - Un funcionario do concello, con voz e sen voto, nomeado pola persoa con delegación en participación veciñal, que exercerá a secretaría do CPV. - Un representante de cada entidade inscrita no RME. - Eventualmente poderán participar con voz, pero sen voto, aquelas entidades ou persoas cuxa presenza se estime necesaria para o tratamento de determinados temas, podendo ser requiridos a instancia do propio Concello ou asistir por solicitude propia sempre e cando se admita pola maioría do CPV. Artigo 28. Serán funcións do Consello de Participación Veciñal: - Presentar iniciativas, propostas ou suxestión ao Concello para ser discutidas nos órganos colexiados municipais. - Estudar, antes da súa aprobación polo pleno, o orzamento municipal e outros asuntos de especial importancia. - Ser consultado e emitir informe non vinculante, antes da súa aprobación polo pleno, sobre as bases para a concesión de subvencións ás entidades sen ánimo de lucro. Artigo 29. O Consello de Participación Veciñal celebrarase, como mínimo, unha vez ao ano. Será convocado de maneira ordinaria pola presidencia, a iniciativa propia, ou por solicitude de dous terzos dos seus membros. Artigo 30. Considerase constituído o CPV en primeira convocatoria coa presenza da metade dos seus membros, e en segunda convocatoria calquera que sexa o número de asistentes. Os acordos do CPV adoptaranse por maioría simple. Artigo 31. Cando algún membro do CPV non acuda por 3 veces consecutivas, sen causa xustificada, será substituído da súa responsabilidade. DISPOSICIÓNS TRANSITORIAS Primeira. Aprobado este Regulamento de Participación Veciñal do Concello de Cabanas, o Consello de Participación Veciñal constituirase no prazo máximo de tres meses. Segunda. As entidades que xa figuran no Rexistro Municipal de Entidades estarán exentas de realizar os trámites establecidos no Artigo 5 do presente regulamento. Terceira. Calquera outro órgano de participación veciñal que se puidera crear no futuro, como posíbeis consellos sectoriais ou de representación parroquial, deberá seguir os requirimentos xerais establecidos no presente Regulamento, e ser incorporados en futuros procesos de revisión. Cuarta. Transcorrido un ano da aplicación do presente regulamento elaborarase un balance de funcionamento, propoñéndose se procede a modificación do mesmo de forma que se poida axustar mellor ás necesidades de Cabanas. DISPOSICIÓN FINAL. O presente Regulamento, aprobado na sesión ordinaria do Pleno da Corporación, celebrada en data 29 de xaneiro de 2020, entrará en vigor a partir da publicación da súa aprobación definitiva no Boletín Oficial da Provincia, unha vez transcorrido o prazo establecido no artigo 70.2 en, relación co artigo 65.2, da Lei 7/1985, de 2 de abril, Reguladora das Bases do Réxime local, e continuará vixente en tanto non se acorde a súa modificación ou derrogación expresa. Cabanas, 27 de marzo de 2020 O Alcalde, Carlos Ladra Brage